text: Nanduer på vej til dansk natur
  07 marts 2013 kl. 16.53
  Den sydamerikanske strudseart, Nanduen, er på vej til Danmark. En stor flok lever i det fri kun 170 km syd for grænsen.
  TV SYD var med på Nandu-jagt. Ikke med rifler, men med kikkerter. Ornitolog Klaus Dichmann fra Sønderborg var taget til Nordtyskland for at se på den fremmede fugl, som lever ved Lübeck.
  
  300 i flok
  Nanduerne lever normalt på pampassen i Brasilien og Argentina. Men i 1998 brød nogle nanduer ud fra en nordtysk farm. Siden da har flokkene vokset sig større, og i dag lever de vildt på markerne sydøst for Lübeck. Der skønnes at være op mod 300 nanduer i nærområdet.
  Vinteren i Sydamerika kan være lige så kold som de nordtyske vintre. Derfor kan nanduerne godt overleve kulden og yngle, så længe der er raps på markerne. Den flok, Klaus Dichmann har set i dag, vokser sig fortsat større.
  
  Ikke drømt om
  - Det var total fedt. Jeg har set mange ting, men jeg har aldrig drømt om, at jeg skulle se en vild nandu i Nordtyskland, siger han til TV SYD.
  I mellemtiden ser det ikke ud til, at nanduerne savner Sydamerika. I dag nyder de godt af de tyske rapsmarker. Måske også snart de danske.
  